Inden for områderne flytning, sundhedskort og EU-sygesikringskort ligger Frederikshavn Kommunes borgere i front. 94 % af kommunens borgere anmelder flytning digitalt, og hele 98 % bestiller EU-sundhedskortet via nettet. På alle 3 områder ligger Frederikshavn på en 1. plads, på EU sundhedskort deler vi førstepladsen med Kolding Kommune. - Jeg er både glad og stolt over, at Frederikshavn Kommune er så langt fremme på dette felt. Jeg er glad for, at borgerne i den grad har taget de digitale muligheder til sig, fortæller borgmester Lars M. Møller og fortsætter; medarbejderne i Borgerservice og Pladsanvisningen har været dygtige til at tage mulighederne til sig og givet dem videre til kommunens borgere. Frederikshavn Kommune er i høj grad med til at sikre Nordjyllands placering som nummer et i forhold til de fire andre regioner. Tre ud af fire borgere i Region Nordjylland benytter de digitale platforme, mens det kun er hver anden i Region Sjælland, der indtager sidstepladsen. Målet for landets kommuner i den nationale digitaliseringsstrategi er 80 %.

Referat:
Borgerne i Frederikshavn Kommune er bedst til digital selvbetjening og med til at sikre nordjyderne en førsteplads.